CELEX: 52017PC0314
Language: lt
Date: 2017-06-02
Title: Pasiūlymas TARYBOS ĮGYVENDINIMO SPRENDIMAS kuriuo iš dalies keičiamas Tarybos įgyvendinimo sprendimas (ES) 2015/1411, kuriuo patvirtinama Graikijos makroekonominio koregavimo programa

EUROPOS KOMISIJA
            Briuselis, 2017 06 02
            COM(2017) 314 final
            2017/0129(NLE)
            Pasiūlymas
            TARYBOS ĮGYVENDINIMO SPRENDIMAS
            kuriuo iš dalies keičiamas Tarybos įgyvendinimo sprendimas (ES) 2015/1411, kuriuo patvirtinama Graikijos makroekonominio koregavimo programa
            
               
         
         
            
               AIŠKINAMASIS MEMORANDUMAS
            
            
               Atsiliepdama į 2015 m. liepos 8 d. Graikijos Respublikos prašymą Europos stabilumo mechanizmo (ESM) Valdytojų tarybos pirmininkui suteikti stabilumo paramą paskolos, kurios galiojimo laikotarpis – treji metai, forma, ESM Valdytojų taryba paprašė Europos Komisijos, bendradarbiaujant su Europos Centriniu Banku, kartu su Tarptautiniu valiutos fondu susitarti dėl susitarimo memorandumo nustatant finansinės pagalbos programos, apimančios 2015–2018 m. laikotarpį, sąlygas pagal ESM sutarties 13 straipsnio 3 dalį ir dėl Graikijos makroekonominio koregavimo programos. Programa buvo parengta laikantis Reglamento (ES) Nr. 472/2013 7 straipsnio 1 dalyje numatytos procedūros. 2015 m. rugpjūčio 11 d. tos institucijos techniniu lygmeniu pasiekė susitarimą su Graikijos vyriausybe dėl makroekonominio koregavimo programos (toliau – Programa).
            
            
               Remdamasi Komisijos pasiūlymu, Taryba priėmė Įgyvendinimo sprendimą 2015/1411/ES, kuriuo patvirtinama Programa.
            
            
               Pagal Sprendimo 2015/1411/ES 1 straipsnio 2 dalį Komisija kartu su Europos Centriniu Banku (ECB) ir prireikus su Tarptautiniu valiutos fondu (TVF) atliko antrą peržiūrą, siekdama įvertinti pažangą įgyvendinant sutartas priemones, taip pat šių priemonių veiksmingumą ir jų ekonominį bei socialinį poveikį. Atsižvelgiant į tą peržiūrą ir veiksmus, kurių Graikijos valdžios institucijos ėmėsi iki 2017 m. pirmojo ketvirčio pabaigos, esama makroekonominio koregavimo programa atnaujinta.
            
            
               Po tų institucijų ir Graikijos vyriausybės diskusijų, laikydamasi Reglamento (ES) Nr. 472/2013 7 straipsnio 5 dalyje numatytos procedūros ir sąlygų, kuriomis grindžiama Programa, apibrėžties Komisija priėmė pasiūlymą dėl Tarybos įgyvendinimo sprendimo, kuriuo iš dalies keičiamas Įgyvendinimo sprendimas 2015/1411/ES, kuriuo patvirtinama Graikijos makroekonominio koregavimo programa pagal Reglamentą (ES) Nr. 472/2013.
            
            
               2017/0129 (NLE)
            
            
               Pasiūlymas
            
            
               TARYBOS ĮGYVENDINIMO SPRENDIMAS
            
            
               kuriuo iš dalies keičiamas Tarybos įgyvendinimo sprendimas (ES) 2015/1411, kuriuo patvirtinama Graikijos makroekonominio koregavimo programa
               
            
               EUROPOS SĄJUNGOS TARYBA,
            
            
               atsižvelgdama į Sutartį dėl Europos Sąjungos veikimo, 
            
            
               atsižvelgdama į 2013 m. gegužės 21 d. Europos Parlamento ir Tarybos reglamentą (ES) Nr. 472/2013 dėl euro zonos valstybių narių, kurios turi didelių finansinio stabilumo sunkumų arba kurioms tokie sunkumai gresia, ekonominės ir biudžeto priežiūros griežtinimo
                  1
               , ypač į jo 7 straipsnio 5 dalį, 
            
            
               atsižvelgdama į Europos Komisijos pasiūlymą, 
            
            
               kadangi: 
            
            
               (1)2015 m. liepos 16 d. ESM Valdytojų taryba paragino Komisiją, bendradarbiaujant su Europos Centriniu Banku (ECB), ESM, Graikijos valdžios institucijomis ir prireikus Tarptautiniu valiutos fondu (TVF), susitarti dėl Graikijos makroekonominio koregavimo programos paskolos forma. Programa buvo parengta laikantis Reglamento (ES) Nr. 472/2013 7 straipsnio 1 dalyje numatytos procedūros. 2015 m. rugpjūčio 11 d. tos institucijos techniniu lygmeniu pasiekė susitarimą su Graikijos vyriausybe dėl makroekonominio koregavimo programos (toliau – Programa). Remdamasi Komisijos pasiūlymu, Programą Taryba priėmė kaip Tarybos įgyvendinimo sprendimą(
                  2
               ); 
            
            
               (2)pasiekus tą susitarimą, Graikija patvirtino išsamų politikos priemonių paketą, kuris turi būti įgyvendintas per trejus ESM makroekonominio koregavimo programos metus nuo 2015 m. trečiojo ketvirčio iki 2018 m. trečiojo ketvirčio; 
            
            
               (3)išsamiu politikos priemonių paketu, kuris išdėstytas 2015 m. rugpjūčio 19 d. ESM susitarimo memorandume dėl specialių ekonominės politikos sąlygų (toliau – susitarimo memorandumas), siekiama atkurti finansų rinkos pasitikėjimą, patikimą makroekonominį balansą ir sudaryti sąlygas grįžti prie tvaraus ekonomikos augimo. Jis grindžiamas keturiais ramsčiais: fiskalinio tvarumo atkūrimu, finansinio stabilumo išsaugojimu, konkurencingumo ir augimo skatinimu ir valstybės bei viešojo administravimo atnaujinimu;
            
            
               (4)užbaigus pirmą Programos peržiūrą, 2016 m. gegužės 25 d. Euro grupei pateikus pareiškimą, Komisijai ir ECB teigiamai įvertinus Programos įgyvendinimą ir gavus ESM patvirtinimą, 2016 m. birželio 16 d. Graikija ir Komisija ESM vardu pasirašė papildomą susitarimo memorandumą. Papildomame susitarimo memorandume yra atnaujintos susitarimo memorandume nustatytos politikos sąlygos, kad būtų atsižvelgta į pažangą, padarytą įgyvendinant Programą;
            
            
               (5)be to, 2016 m. gegužės 25 d. Graikijos skolos tvarumo klausimą svarstė Euro grupė. Ji sutarė dėl laipsniško skolos priemonių paketo įgyvendinimo, kad būtų laikomasi sutartos bendrųjų finansavimo poreikių ribos. Ji sutarė, kad pirmasis priemonių rinkinys bus įgyvendinamas artimiausiu metu, t. y. nuo pirmos peržiūros užbaigimo iki Programos pabaigos. 2017 m. sausio 23 d. ESM ir Europos finansinio stabilumo fondo direktorių valdybos priėmė taisykles, kuriomis įgyvendinamos trumpalaikės Graikijos skolos mažinimo priemonės, kurios pradėtos įgyvendinti. 2016 m. gegužės 25 d. Euro grupė taip pat sutarė, kad tikisi, jog, iki 2018 m. vidurio sėkmingai įgyvendinus Programą, bus įgyvendinamas galimas antras priemonių rinkinys, jei prireiks siekiant laikytis sutartų skolos tvarumo kriterijų; 
            
         
         
            
               (6)2016 m. gegužės 25 d. Euro grupė pasidžiaugė TVF vadovybės ketinimu TVF vykdomajai valdybai rekomenduoti patvirtinti Graikijai skirtą finansinį susitarimą. 2016 m. gruodžio 5 d. Euro grupė patvirtino tą poziciją ir pabrėžė, kad sąlygos, dėl kurių susitartų visos institucijos ir Graikija, turi būti bendros
                  3
               . 2016 m. gruodžio 5 d. Euro grupė taip pat paragino institucijas ir Graikiją nedelsiant (kuo greičiau remiantis tokiomis bendromis sąlygomis) atnaujinti derybas, kad būtų pasiektas personalo lygmens susitarimas, ir įgaliojo Euro grupės darbo grupę įvertinti tą personalo lygmens susitarimą. Tos sąlygos apima rengiamo fiskalinio paketo, kuris padėtų vidutiniu laikotarpiu užtikrinti 3,5 % BVP pirminį perteklių, priėmimą; 
            
            
               (7)didesnio netikrumo ir kapitalo kontrolės taikymo sąlygomis Graikijos ekonomika pasirodė esanti labai atspari: 2015 m. BVP susitraukė tik 0,2 %. 2016 m. Graikijos ekonomika patyrė sąstingį: atsigaunantį privataus vartojimo augimą atsvėrė valdžios sektoriaus vartojimo ir grynojo eksporto sumažėjimas. Pagal Komisijos 2017 m. pavasario prognozę numatoma, kad gerėjant ekonominėms nuotaikoms, dėl kurių gerės investavimo ir vartojimo rodikliai, 2017 ir 2018 m. Graikijos ekonomika išaugs atitinkamai 2,1 ir 2,5 %;
            
            
               (8)pagal tą prognozę skolos ir BVP santykis sudarytų 179,0 % 2016 m., 178,8 % 2017 m., 174,6 % 2018 m. ir 165,2 % 2019 m. Taigi skolos ir BVP santykis nuo 2017 m. pradėtų mažėti. Graikija pasiekė šiuos pirminio pertekliaus rodiklius: 0,5 % BVP 2015 m. ir 4,2 % BVP 2016 m. ir viršijo Programos tikslus, kurie buvo atitinkamai -0,25 ir 0,5 % BVP. Graikijos valdžios institucijos laikysis fiskalinio plano, grindžiamo šiais pirminio pertekliaus tikslais: 1,75 % BVP 2017 m. ir 3,5 % BVP 2018 m. ir vidutiniu laikotarpiu. Fiskalinių tikslų trajektorija atitinka numatomus Graikijos ekonomikos augimo tempus jai atsigaunant po giliausio kada nors užfiksuoto ekonomikos nuosmukio;
            
            
               (9)atsižvelgiant į atnaujintas Komisijos tarnybų prognozes ir Komisijos, bendradarbiaujant su ECB ir prireikus TVF, atliktos antros peržiūros rezultatus, esamą Programą reikėtų atnaujinti, kad būtų atsižvelgta į reformas, kurių Graikijos valdžios institucijos ėmėsi iki 2017 m. pirmojo ketvirčio pabaigos. Tuo pagrindu atnaujinant sąlygas reikėtų nurodyti politikos priemones, reikalingas sėkmingam Programos įgyvendinimui ateityje, kad Graikijos ekonomika vėl pradėtų tvariai augti. Todėl tikslinga pakeisti Tarybos įgyvendinimo sprendimą (ES) 2015/1411;
            
            
               (10)bet kokia Graikijos gaunama finansinė pagalba jos Programos politikos priemonėms įgyvendinti turėtų atitikti Sąjungos teisinius reikalavimus ir politikos sritis, visų pirma Sąjungos ekonomikos valdymo sistemą ir Pagrindinių teisių chartiją. Jei kokiomis nors makroekonominio koregavimo programoje numatytomis priemonėmis ribojamas Pagrindinių teisių chartijos pripažintų teisių ir laisvių įgyvendinimas, tie apribojimai atitinka jos 52 straipsnio 1 dalį. Finansų įstaigų rėmimo veiksmai turėtų būti vykdomi pagal Sąjungos konkurencijos taisykles. Komisija turėtų užtikrinti, kad visos susitarimo memorandume nurodytos priemonės, susijusios su prašoma ESM finansine pagalba, visapusiškai atitiktų šį sprendimą,
            
            
            
               PRIĖMĖ ŠĮ SPRENDIMĄ: 
            
            
               1 straipsnis
            
            
               Tarybos įgyvendinimo sprendimo (ES) 2015/1411 2 straipsnis pakeičiamas taip:
            
            
               „1.Graikija vykdo fiskalinį konsolidavimą įgyvendindama aukštos kokybės nuolatines priemones, kartu užtikrindama, kad poveikis palankių sąlygų neturintiems asmenims būtų kuo mažesnis. Graikijos valdžios institucijos įsipareigoja užtikrinti tvarius viešuosius finansus ir per vidutinį laikotarpį pasiekti didelį ir tvarų pirminį perteklių, kuris tolygiai mažintų skolos ir BVP santykį. Taigi, Graikija laikosi fiskalinio plano, grindžiamo šiais pirminio pertekliaus tikslais: 1,75 % BVP 2017 m. ir 3,5 % BVP 2018 m. ir vidutiniu laikotarpiu. Siekdamos laikytis tikslinio pirminio pertekliaus plano, valdžios institucijos įsipareigoja iki 2018 m. imtis papildomų struktūrinių priemonių, kurių poveikis sudarytų 0,3 % BVP. Tiems pirminio pertekliaus tikslams pasiekti skirtos priemonės, dėl kurių susitarta per antrą Programos peržiūrą, apima: socialinių išmokų racionalizavimą ir mokesčių išlaidų panaikinimą remiantis Pasaulio banko socialinės paramos peržiūros rekomendacijomis; sveikatos priežiūros išlaidų racionalizavimą išplečiant uždaro biudžeto sistemos taikymo sritį ir mažinant lėšų susigrąžinimo viršutines ribas; mokesčio už trumpalaikę turistų apgyvendinimo vietų nuomą įvedimą; tam tikrų su rezultatais susietų paskatų ir lengvatų viešajame sektoriuje racionalizavimą.
            
            
               2.Siekdamos biudžetą perbalansuoti taip, kad politika būtų palankesnė augimui ir jos nauda pasiskirstytų teisingiau, kartu užtikrindamos, kad būtų pasiekti vidutinio laikotarpio fiskaliniai tikslai, valdžios institucijos priima teisės aktus dėl šių veiksmų: 
            
            
               i.2018–2021 m. vidutinio laikotarpio fiskalinės strategijos, atitinkančios sutartus vidutinio laikotarpio tikslus, kurie turėtų būti pasiekti nesiimant augimui nepalankių priemonių;
            
            
               ii.pensijų reformos, pagal kurią grynasis sutaupytų lėšų rodiklis vidutiniu laikotarpiu sudarytų 1 % BVP, ir įgyvendintinos gyventojų pajamų mokesčio reformos, pagal kurią grynasis sutaupytų lėšų rodiklis 2020 m. ir vidutiniu laikotarpiu sudarytų 1 % BVP; 
            
            
               iii.augimą skatinančio mokesčių paketo, kurio grynasis poveikis atitiktų gyventojų pajamų mokesčio reformos poveikį ir kuris apimtų: (i) gyventojų pajamų mokesčio tarifų ir solidarumo pridėtinio mokesčio sumažinimą, kurio poveikis biudžetui vidutiniu laikotarpiu sudarytų 0,8 % BVP; (ii) įmonių pelno mokesčio tarifų sumažinimą, kurio poveikis biudžetui vidutiniu laikotarpiu sudarytų 0,1 % BVP; (iii) turto mokesčio (ENFIA) sumažinimą, kurio poveikis sudarytų 0,1 % BVP; 
            
            
               iv.tikslinių išlaidų paketo, kurio grynasis poveikis atitiktų pensijų reformos poveikį ir kurį sudarytų: (i) tikslinių socialinių išmokų išlaidų (būsto pašalpų; išmokų vaikui; maitinimo mokyklose; ikimokyklinio ugdymo ir priežiūros ir (arba) priešmokyklinio ugdymo; pacientų priemokų už sveikatos priežiūrą sumažinimo pagal materialinę padėtį) padidinimas 0,7 % BVP; (ii) 0,15 % BVP investicijos į aukštos kokybės viešąją infrastruktūrą; (iii) 0,15 % BVP aktyvios darbo rinkos politikos priemonės; 
            
            
               v.gyventojų pajamų mokesčio priemonių įgyvendinimo 2019 m., jei, remiantis galutinės programos peržiūros perspektyviniu vertinimu, reikalingas paankstintas įgyvendinimas, kad be augimui nepalankių priemonių 2019 m. būtų pasiektas sutartas 3,5 % BVP pirminio pertekliaus fiskalinis tikslas; 
            
            
               vi.ekspansinių priemonių paketo, kurio įgyvendinimo mastas atitiktų institucijų numatomą sutartų vidutinio laikotarpio tikslų viršijimą užtikrinant, kad tie tikslai būtų pasiekti, įgyvendinimo nuo 2019 m., priklausomai nuo per galutinę programos peržiūrą skaidriai atlikto vertinimo ir pasiekto susitarimo.
            
            
               3.Valdžios institucijos užbaigia sistemą, reikalingą, kad būtų visiškai įgyvendintos sąlygos įsteigti nepriklausomą valstybės pajamų instituciją ir jai veiksmingai veikti. Jos imasi papildomų mokestinių prievolių vykdymo gerinimo priemonių, įskaitant teisės aktų dėl elektroninių mokėjimų naudojimo skatinimo ir lengvinimo priėmimą. Kovos su mokesčių slėpimu stiprinimo priemonėmis, be kita ko, siekiama pagerinti teisingumo institucijų ir mokesčių administratorių bendradarbiavimo modelį. 
            
            
               4.Valdžios institucijos imasi priemonių, kuriomis toliau stiprinamas biudžeto rengimo procesas ir viešųjų finansų valdymas. Jos užtikrina, kad nacionalinės teisės aktai visiškai atitiktų Sutartį dėl stabilumo, koordinavimo ir valdysenos ekonominėje ir pinigų sąjungoje (fiskalinį susitarimą). Valdžios institucijos taip pat pateikia vidutinio laikotarpio veiksmų planą, kuriuo užtikrinama, kad mokėjimai būtų atliekami laikantis 2011 m. vasario 16 d. Europos Parlamento ir Tarybos direktyvos 2011/7/ES dėl kovos su pavėluotu mokėjimu, atliekamu pagal komercinius sandorius
                  4
               . Jos sustiprina viešųjų pirkimų sistemą, be kita ko, skatindamos centralizuotus viešuosius pirkimus.
            
            
               5.Valdžios institucijos visiškai įgyvendina 2016 m. visapusiškos pensijų reformos naujas teisės aktų nuostatas. Viešosioms sveikatos priežiūros išlaidoms racionalizuoti valdžios institucijos imasi struktūrinių priemonių, daugiausia dėmesio skirdamos efektyvumui gerinti, įskaitant uždarą biudžetą (lėšų susigrąžinimo viršutinę ribą), apimantį straipsnius, kuriems lėšų susigrąžinimas anksčiau netaikytas. Jos paskelbia atnaujintą kainų leidinį vaistų kainoms mažinti, reguliariai atnaujina ir skelbia teigiamus ir neigiamus sąrašus ir imasi papildomų priemonių generinių vaistų naudojimui didinti.
            
         
         
            
               6.Valdžios institucijos užtikrina sklandų socialinio solidarumo pajamų programos įdiegimą ir įgyvendinimą. Remdamosi Pasaulio banko pateiktomis atitinkamomis socialinės paramos peržiūros rekomendacijomis, jos imasi esminės gerovės sistemos reformos. Ta reforma siekiama racionalizuoti sistemą ir geriau tenkinti pažeidžiamiausių asmenų poreikius, be kita ko, išteklius perskiriant nacionaliniam naujos socialinio solidarumo pajamų programos įdiegimui finansuoti. 
            
            
               7.Nepagrįstai nedelsdamos ir nesukeldamos grėsmės finansiniam stabilumui, jam išsaugoti valdžios institucijos paskelbia kapitalo kontrolės švelninimo veiksmų planą. Jos įvertina ir šalina neveiksnių paskolų antrinės rinkos veikimo kliūtis, nustatytas Įstatymo 4354/2015 įgyvendinimo peržiūros ataskaitoje, kad būtų racionalizuotas neveiksnių paskolų tvarkytojų licencijų išdavimo procesas. Valdžios institucijos nustato neteisminio neveiksnių paskolų restruktūrizavimo programą ir užtikrina sklandų jos įgyvendinimą, kad šis mechanizmas galėtų būti taikomas ir dideliems, ir mažesniems skolininkams, kurių skola viršija mažiausią ribą, ir kad skolos restruktūrizavimo mechanizmas būtų taikomas visiems skolos, įskaitant privačiojo ir viešojo sektorių skolą, elementams, neįskaitant socialinio draudimo įmokų ir išskaičiuojamų mokesčių. Valdžios institucijos taip pat modernizuoja įmonių nemokumo sistemą ir užtikrina veiksmingą jos įgyvendinimą, daugiausia dėmesio skirdamos nemokumo specialistų vaidmeniui. Jos peržiūri Civilinio proceso kodeksą, kad jis būtų suderintas su geriausia Sąjungos patirtimi.
            
            
               8.Augimui, konkurencingumui ir investicijoms skatinti valdžios institucijos toliau rengia ir įgyvendina įvairias produktų rinkų reformas, kuriomis siekiama atsižvelgti į geriausią Sąjungos patirtį. Reformos apima: tolesnį EBPO priemonių rinkinio rekomendacijų įgyvendinimą siekiant šalinti konkurencijos kliūtis įvairiuose sektoriuose; reformas, kuriomis siekiama liberalizuoti investavimo licencijų išdavimą ir sumažinti administracinę naštą norint pradėti verslą; tolesnius reglamentuojamųjų profesijų liberalizavimo veiksmus; reformas, kuriomis siekiama modernizuoti žemės naudojimo sistemą, įskaitant teritorijų planavimą ir žemės kadastrą; vandens ir transporto sektorių veikimo gerinimo priemones. 
            
            
               9.Kiek tai susiję su darbo rinkomis, Graikija priima teisės aktus, kuriais paaiškinama, kad 2011 m. kolektyvinių derybų reformos bus pratęstos iki Programos pabaigos. Valdžios institucijos dabartinę administracinę kolektyvinio atleidimo iš darbo sistemą pakeičia ne ilgesne kaip trijų mėnesių įspėjimo procedūra, pagal kurią nereikia išankstinio patvirtinimo, ir iš dalies pakeičia teisės aktus dėl kolektyvinių veiksmų. Jos taip pat imasi tolesnių veiksmų siekdamos kovoti su nedeklaruojamu darbu, stiprinti profesinį rengimą ir mokymą ir įgyvendinti trejų metų švietimo veiksmų planą.
            
            
               10.Valdžios institucijos energetikos rinkose toliau įgyvendina plataus masto reformas, kad tos rinkos atitiktų Sąjungos teisės aktus ir politiką, taptų šiuolaikiškesnės ir konkurencingesnės, kad būtų sumažintas monopolistinis pelnas ir neveiksmingumas, skatinamos inovacijos, sudaromos palankios sąlygos plačiau naudoti atsinaujinančiuosius energijos išteklius bei dujas ir užtikrinta visų tų pokyčių nauda vartotojams. Kad rinkos senbuvio užimama rinkos dalis pasiektų sutartus dydžius, valdžios institucijos elektros energijos rinkoje toliau įgyvendina elektros energijos aukcionus ir pasiūlo besąlyginių struktūrinių priemonių rinkos senbuvio gamybos pajėgumų daliai parduoti, laikydamosi atitinkamų Europos Komisijos sprendimų
                  5
               . Valdžios institucijos taip pat tęsia procesą, kuriuo perdavimo sistemos operatoriaus nuosavybė būtų visiškai atskirta nuo rinkos senbuvio, toliau įgyvendina atsinaujinančiosios energijos paskatų reformą ir užtikrina, kad būtų laiku įgyvendintos kitos rinkos reformos. Toliau įgyvendinant dabartines reformas dujų rinkoje, be kita ko, turėtų būti pasiekta, kad pagal planą iki 2018 m. būtų sudarytos sąlygos visiems klientams keisti tiekėją. Valdžios institucijos imasi papildomų veiksmų, kad būtų pašalintos likusios veiksmingos konkurencijos kliūtys didmeninėse ir mažmeninėse dujų rinkose ir skatinamas tiekimo tinklų sujungimas ir tiekimo šaltinių įvairinimas. 
            
            
               11.Valdžios institucijos toliau įgyvendina plataus užmojo privatizavimo programą ir politiką, kuria remiamos investicijos. Valdžios institucijos įsipareigoja palengvinti privatizavimo procesą ir užbaigti visus būtinus valdžios veiksmus, kad konkursai galėtų būti vykdomi sėkmingai. Šiuo požiūriu valdžios institucijos užbaigia visus reikalingus veiksmus, dėl kurių kas ketvirtį susitaria Graikijos Respublikos turto plėtros fondas (HRADF), institucijos ir Vyriausybė. Vyriausybės vykdytinų veiksmų sąrašą patvirtino HRADF Direktorių valdyba. Įsteigus Graikijos turto ir dalyvavimo valdant turtą įmonę (HCAP), kuriai priklauso vertingas Graikijos turtas, valdžios institucijos užtikrina, kad HCAP valdymas ir vidaus taisyklės atitiktų tarptautinius standartus ir geriausią patirtį, įskaitant EBPO valstybės valdomų įmonių valdymo gaires. Visa apimantis HCAP tikslas – valdyti vertingą Graikijos turtą, jį saugoti, kurti ir galiausiai didinti jo vertę, kurią ji pavers pinigais privatizacijos ir kitais būdais.
            
            
               12.Pagrindinis Programos prioritetas tebėra šiuolaikinis valstybės ir viešasis administravimas. Valdžios institucijos itin daug dėmesio skiria viešojo sektoriaus efektyvumo tiekiant esmines viešąsias gėrybes ir paslaugas didinimo priemonėms, kurių jau imtasi pagal Programą, įgyvendinti, visų pirma kiek tai susiję su vadovų įdarbinimu ir depolitizavimu, rezultatų vertinimu ir judumu. Imamasi priemonių teismų sistemos efektyvumui didinti, be kita ko, sudarant sąlygas elektroniniams aukcionams įgyvendinti, ir kovai su korupcija stiprinti. Toliau įgyvendinant priimtas reformas stiprinamas tokių svarbiausių institucijų kaip pajamų administracija ir statistikos institutas (ELSTAT) institucinis ir veiklos nepriklausomumas.“
            
            
            
               2 straipsnis
            
            
               Šis sprendimas skirtas Graikijos Respublikai. 
            
            
            
               Priimta Briuselyje
            
            
               
                     Tarybos vardu
               
               
                     Pirmininkas
               
            
         
         
            
                  
                     (1)
                  
                        OL L 140, 2013 5 27, p. 1.
               
               
                  
                     (2)
                  
                        2015 m. rugpjūčio 20 d. Tarybos įgyvendinimo sprendimas (ES) 2015/1411, kuriuo patvirtinama Graikijos makroekonominio koregavimo programa (OL L 219, 2015 8 20, p. 12).
               
               
                  
                     (3)
                  
                        
                  http://www.consilium.europa.eu/en/press/press-releases/2016/12/05-eurogroup-statement-greece/.
               
               
                  
                     (4)
                  
                        OL L 48, 2011 2 23, p. 1.
               
               
                  
                     (5)
                  
                        Sprendimai C(2008) 824 final ir C(2009) 6244 final, kurie patvirtinti 2016 m. gruodžio 15 d. Europos Sąjungos Bendrojo Teismo sprendimais atitinkamai T-169/08 RENV ir T-421/09 RENV.